Nýr og mikið breyttur Land Rover Discovery Sport Fyrir um mánuði síðan frumsýndi BL nýjan og breyttan Land Rover Discovery Sport , ég fékk að prófa bílinn yfir helgi fyrir nokkru síðan . Þó að breytingarnar virðist ekki miklar við fyrstu sýn er þetta allt annar bíll en fyrirrennari hans . Nýtt met , ekki minnist ég þess að hafa mælt svona lága mælingu á hávaða . Eins og margir hafa tekið eftir þá hef ég aðeins aðra sýn á bíla sem ég prófa miðað við marga aðra bílablaðamenn . Nánast alla prufubíla mæli ég hávaðann inni í bílnum á sama vegi á 90 km hraða og þessi bíll sló öll met ( metið átti SsangYong Rexton 64,7 db ) , en þessi mældist 63.5 db . Ég margmældi því ég vildi hreinlega ekki trúa mælingunni , en til samanburðar þá mældist Range Rover PHEV rafmagns / bensínbíllinn 66,6 db , að vísu í -14 stiga frosti . Það eitt að komast niður fyrir 70 db finnst mér gott , en að ná svona neðarlega er einsdæmi og það á vetrardekkjum sem segir bara það eitt að bíllinn er einstaklega vel hljóðeinangraður . Seinna metið var gott loftnet við útvarpið , en ég hlusta nánast alltaf á Gullbylgjuna þegar ég prófa bíla og oftast dettur hún út á svipuðum stöðum ( Það gerist næstum alltaf þegar bestu lögin eru í útvarpinu ) , en í þessum bíl náði ég að hlusta á Gullbylgjuna alla leið á Þingvöll og aðeins lengra . Sparneytinn , sprækur með 9 þrepa sjálfskiptingu Land Rover Discovery Sport er hægt að fá í mörgum útfærslum á verði frá 6.890.000 upp í 10.390.000 og hestöfl véla frá 150 upp í 200 hestöfl . Sjálfskiptingin er 9 þrepa og fann ég aldrei fyrir því þegar bíllinn skipti á milli þrepa / gíra . Bíllinn sem ég prófaði var með minnstu vélinni og því ekki alveg sá sprækasti , en hann er uppgefinn fyrir að eyða í blönduðum akstri 5,5 lítrum á hundraðið . Eftir nálægt 200 km akstur sagði aksturstölvan að mín eyðsla hafi verið 7,4 lítrar á hundraðið sem er mjög gott miðað við aksturslag mitt . Mér fannst mjög gott að keyra bílinn í alla staði , en persónulega mundi ég velja næstu stærð af vél sem er 180 hestöfl upp á að fá betri snerpu úr kyrrstöðu og hafa betra tog væri maður með vagn , kerru eða hjólhýsi í eftirdragi . Rými fyrir aftursætisfarþega er með almesta móti . Allt innrými gott og pláss mikið Framsætin eru mjög góð og aftursætin líka , fótapláss bæði fram í og aftur í er meira en í flestum bílum . Farangursrými er stórt , en varadekkið er það sem ég kalla aumingi í staðinn fyrir fullbúið varadekk sem var undir bílnum í fyrri árgerðum . Það er að vísu ljós í myrkrinu að varadekkið er komið inn í bílinn og því mun aðgengilegra , hreint og auðvelt að ná úr bíl þegar þörf er . Gamli búnaðurinn vafðist fyrir mörgum og var ekki beint sparifatavænn útbúnaður . Drulluskítugt og flókið fyrir marga enda springur nánast aldrei nema þegar maður er kominn í sparifötin . Dekkin eru með frekar lágan prófíl 235 / 55 / 19 , fínt fyrir malbik og góða malarvegi , en samkvæmt sölubæklingi er hægt að setja undir bílinn 17 og 18 tommu felgur til að fá meiri mýkt og fjöðrun út úr hjólbörðum fyrir þá sem keyra mikið á vondum vegum . Akreinalesarinn fannst mér lesa miðjulínuna mjög vel þrátt fyrir að hún væri ekki alltaf greinileg . Mínusarnir ekki margir Akreinalesarinn virðist vera mjög næmur á að lesa miðlínuna á veginum þrátt fyrir að miðlínan sé ekki alltaf vel greinileg , hliðarspeglar eru ekki stórir en sýna vel aftur fyrir bílinn . Mjög margir bílar koma þannig að einungis kviknar á litlum ljósum að framan og engin að aftan , en þessi bíll kveikir alltaf allan hringinn og því engin hætta á sekt fyrir ljósleysi . Hiti er í stýrinu og bíllinn er fljótur að hita að innan . Hljómgæði í útvarpi er með besta móti . Eina neikvæða við bílinn sem ég sá í fljótu bragði var varadekkið sem ég vil hafa í fullri stærð . Verulega eigulegur bíll í alla staði vilji maður ferðast um í þægilegum bíl og láta sér líða vel . Allar nánari upplýsingar hjá BL í sýningarsal Landrover og Jaguar að Hesthálsi eða á vefsíðunni www.landrover.is .